

# Magyar Egyetemi -

Főiskolai Sakkbajnokság

*Sakk MEFOB versenykiírás*

## A 2020/2021. évi Magyar Egyetemi - Főiskolai Sakkbajnokság versenykiírása

## - Dr. Hetényi Géza emlékére -

***2021. június 26.***

**1. Verseny célja:**

1.1 Eldönteni a bajnoki címeket és a hallgatók körében népszerűsíteni a sakkozást. A bajnokság győztesei meghívást kapnak a magyar főiskolai válogatott nemzetközi mérkőzéseire. Az egyéni eredményekből értékelésre kerül az intézmények közötti csapatbajnokság eredménye is.

1.2 A tornán emlékezünk a 2016-ban elhunyt dr. Hetényi Gézára is, aki 1972-ben megnyerte a magyar főiskolás bajnokságot. Emlékére felesége, dr. Ádám Erzsébet öt éven keresztül különdíj alapot ajánlott fel a bajnokság helyezettjeinek a versenykiírás 9.2 pontja szerint.

**2. A verseny helye és időpontja:**

**Kispesti Székelyország Tündérkertje Látványpark**

*SZABADTÉRI, de fedett rendezvényhelyszín*

[Székelyország Tündérkertje Látványpark – Google Térkép](https://www.google.hu/maps/place/Sz%C3%A9kelyorsz%C3%A1g+T%C3%BCnd%C3%A9rkertje+L%C3%A1tv%C3%A1nypark/@47.4613917,19.1473622,17z/data=!3m1!4b1!4m5!3m4!1s0x4741c2e1ddff20f7:0x98998af9b611f59a!8m2!3d47.4614114!4d19.1495711?hl=hu)**1191 Budapest XIX. Bartók Béla utca 1.**

(Szabó Ervin utca sarok, a KÖKI-vel átellenben)

**2021. június 26.** (szombat)

Regisztráció **8.45-től** 9:15-ig. Az első forduló 9.30 órakor kezdődik.

**3. A verseny rendezői:** Magyar Egyetemi - Főiskolai Sportszövetség megbízásából - az ELTE képviseletében - a BEAC sakkszakosztálya.

**4. A verseny védnökei:**

- Dr. Hamar Imre, a BEAC elnöke,

- Szabó László, a Magyar Sakkszövetség elnöke,

**5. A verseny szervezői**:

A szervezőbizottság tagjai: Jakobetz László BEAC vezetőedző

Grimm György BEAC szakosztályvezető

Vezető versenybíró: Jakobetz András FIDE versenybíró

Versenybíróság: Jakobetz László országos versenybíró

Grimm György versenybíró

**6. Résztvevők:** Az államilag elismert diplomát adó, magyarországi felsőoktatási intézmények képviseletében

• azok a hallgatók indulhatnak, akik oklevelet adó képzésben vesznek részt a verseny időpontjában, és az adott félévre a nevező intézménybe beiratkozott (nappali, levelező, esti távoktatásban, illetve doktorandus képzésben résztvevő – aktív vagy passzív félévben jogviszonnyal rendelkező) hallgatói, állampolgárságra és életkorra tekintet nélkül;

• illetve akiknek a nevező felsőoktatási intézményben szerzett záró bizonyítványuk kelte nem haladja meg a versenyt megelőző egy évet (2020. évben végzettek).

• Külön csoportban játszhatnak az egyetemek oktatói és munkatársai is.

**7. Igazolás:** A nevezés alapján diák- és személyi igazolvánnyal azonosítják a résztvevő sportolók személyazonosságukat, felsőoktatási státuszukat. A dolgozók munkahelyi igazolással vehetnek részt a versenyen.

**8. A verseny lebonyolítása:** Svájci rendszerben 7(-9) fordulóval a FIDE rapidsakk szabályai szerint. Játékidő partinként: 10 perc + 5 mp bónuszidő lépésenként.

Ha egy intézményből legalább három versenyző játszik, akkor közülük a legjobb 3 eredménye (összpontszáma) alapján csapatteljesítményt is értékelünk.

**9. Díjazás:**

9.1 Az első helyezett versenyző és csapat elnyeri a "Magyar Köztársaság 2020/2021. tanévi Egyetemi-Főiskolai Bajnoka" serleget, az első három helyezett érmet vehet át.

9.2 A dr. Hetényi Géza emlékére alapított különdíj szétosztása az alábbiak szerint történik:

**Az abszolút verseny győztese** 50.000 Ft-ot, a

II. helyezett 30.000 Ft-ot, a

III. helyezett 20.000 Ft-ot, a

IV. helyezett 10.000 Ft-ot, az

V. helyezett 5.000 Ft-ot, a

VI.-VII.-VIII. helyezett 3-3.000 Ft-ot,

**a női résztvevők közül**

I. helyezett 20.000 Ft-ot, a

II. helyezett 10.000 Ft-ot, a

III. helyezett 5.000 Ft-ot nyer, amennyiben a versenyen legalább 5 női induló lesz.

**az amatőrök (értékszám nélküliek) között** az

I. helyezett 10.000 Ft-ot, a

II. helyezett 5.000 Ft-ot, a

III. helyezett 3.000 Ft-ot nyer, amennyiben ebben a kategóriában legalább 5 versenyző indul.

**az oktatók-dolgozók között** az

I. helyezett 10.000 Ft-ot, a

II. helyezett 5.000 Ft-ot, a

III. helyezett 3.000 Ft-ot nyer, amennyiben ebben a kategóriában legalább 5 versenyző indul.

Ezenkívül 3.000-3.000 forint díjazásban részesül a **legjobb (2000) - 1900 - (1800) -1700 - (1600) - 1500 standard értékszám alatti** versenyző, illetve a legjobb amatőr női játékos is, amennyiben kategóriájukban a résztvevők száma eléri az 5 főt.

*/A kategória lépcsőkről – a résztvevők számától függően – a versenybíróság dönt. Holtverseny esetén – a profiknál 20eFt nyereményösszeg és felett - a díjak az ún. Hort-szisztéma szerint kerülnek elosztásra: A holtversenybe bekerült díjak felét egyenlő arányban, míg a másik felét a holtverseny eldöntése után kialakult sorrendnek megfelelően kapják meg a nyertesek. A díjak nettó értékben értendőek, és kizárólag a díjkiosztó ünnepségen, adókártya bemutatásával vehetőek át!/*

**10. Költségek, étkezés:** A MEFOB döntő rendezési költségeit a MEFS biztosítja. Büfé a verseny helyszínén üzemel, de frissítőket és némi harapnivalót a játékosok fogyaszthatnak ingyenesen a verseny helyszínén a rendezők ajándékaként.

**Nevezési díj: előregisztrációval 500 Ft/fő, azutáni regisztrációval 1000 Ft/fő, helyszíni jelentkezéssel 1500 Ft/fő.**

Az előregisztrációs **nevezési határidő**: **2021. június 15. éjfél**

Kérjük pontosan betartani!

**11. Helyezések eldöntése:** A szerzett játszmaegységek alapján, holtverseny eldöntésénél a Buchholz, Berger, illetve a progresszív pontszámítás eredménye rangsorol, a verseny kezdetekor kihirdetettek szerint.

**12. Nevezés:** Név, születési dátum, **Neptun-kód** és az oktatási intézmény nevének megadásával e-mail-ben a **bgsc@bgsc.hu** címre. Minden nevezést visszaigazolunk.

**13. Egyebek:** Minden olyan kérdésben, amelyben a jelen versenykiírás nem rendelkezik, a MEFOB Általános Versenykiírás és a Magyar Sakkszövetség versenyszabályai a mérvadóak. ***A versenykiírás változtatásának jogát a rendezőség fenntartja!*** (*Ez érvényes a díjazásra és a lebonyolítási formára is!*

**14. Adatkezelés:**

A Szervező kijelenti, hogy a MEFOB-on résztvevők személyes adatait az EURÓPAI PARLAMENT ÉS A TANÁCS (EU) 2016/679 RENDELETE alapján kezeli, és tájékoztatja a résztvevőket arról, hogy adataikat átadja a MEFS számára adatkezelés céljából. Az adatok kezelése kizárólag a versenyeredmények nyilvántartása miatt, speciális és jogos érdekből történik.

**15. Program:**

Június 26. - 8:45-9:15: Regisztráció a verseny helyszínén

9:20: Megnyitó

9:30-tól: 1-7. (9.) forduló

Az utolsó forduló befejezését követően megtartjuk az eredményhirdetést.

***FONTOS!***

* ***A verseny idején aktuális COVID szabályokat alkalmazzuk!***
* ***A kiírás időpontjában lévő szabályozás szerint amatőr (versenyengedéllyel nem rendelkező) versenyzők oltási igazolvány meglétének igazolásával vehetnek részt az eseményen!***
* ***Extrém időjárási viszonyok esetén a verseny elmaradhat!***

*Minden résztvevőnek eredményes versenyzést kívánunk!*

Budapest, 2021. május 25. A Rendezőség